อรรษิษฐ์ สัมพันธรัตน์
ว่าที่ร้อยตรี อรรษิษฐ์ สัมพันธรัตน์ (เกิด 16 กรกฎาคม พ.ศ. 2514) เป็นข้าราชการพลเรือนสามัญชาวไทย เป็นปลัดกระทรวงมหาดไทย และกรรมการศูนย์ปฏิบัติการแก้ไขสถานการณ์ฉุกเฉินอุทกภัย กรรมการ ศูนย์คุณธรรม (องค์การมหาชน) อดีตประธานกรรมการการไฟฟ้าส่วนภูมิภาค รองผู้อำนวยการศูนย์เฉพาะกิจบริหารสถานการณ์บริเวณชายแดนไทย–กัมพูชา (ศบ.ทก.) อดีตอธิบดีกรมการปกครองและกรมการพัฒนาชุมชน อดีตรองปลัดกระทรวงมหาดไทย อดีตผู้ว่าราชการจังหวัดตากและจังหวัดลำพูน

ประวัติ
ชีวิตส่วนตัว
อรรษิษฐ์ สัมพันธรัตน์ ชื่อเล่น ป็อป เกิดเมื่อวันที่ 16 กรกฎาคม พ.ศ. 2514 ที่ โรงพยาบาลจุฬาลงกรณ์ สภากาชาดไทย เขตปทุมวัน กรุงเทพมหานคร
โดยมีคุณทวดคือพระยาศรีธรรมศุภราช (เจริญ จารุจินดา) อดีตสมุหเทศาภิบาล มณฑลพิษณุโลก มณฑลนครศรีธรรมราช และมณฑลอีสาน ในรัชกาลพระบาทสมเด็จพระจุลจอมเกล้าเจ้าอยู่หัวและพระบาทสมเด็จพระมงกุฎเกล้าเจ้าอยู่หัว และเป็นหลานตาของพระประยุทธชลธี (แป๊ะ วีราสา) อดีตผู้ช่วยเสนาธิการทหารเรือ ราชองครักษ์ในพระองค์พระบาทสมเด็จพระปกเกล้าเจ้าอยู่หัว ผู้ว่าราชการจังหวัดตราด ผู้ว่าราชการจังหวัดสมุทรปราการ (เป็นทหารเรือคนแรกที่รับตำแหน่งข้าหลวงจังหวัด (ผู้ว่าราชการจังหวัด)) และเป็นสมาชิกสภาผู้แทนราษฎรจังหวัดพระนคร ในสมัยควง อภัยวงศ์ เป็นนายกรัฐมนตรี
นายอรรษิษฐ์ สัมพันธรัตน์ สมรสกับ นางจิณณารัชช์ สัมพันธรัตน์ (สกุลเดิม เตชะงามวงศ์) Chief Operating Offier บริษัท OMNICOM Media Group มีบุตรธิดา 1 คน

ประวัติการศึกษา
* จบการศึกษาระดับมัธยมศึกษาจากโรงเรียนสาธิตมหาวิทยาลัยศรีนครินทรวิโรฒ ปทุมวัน รุ่นที่ 31 (รุ่นเดียวกับ ณัฐฎ์จารี อนันตศิลป์ เลขาธิการคณะรัฐมนตรี, นายรองวุฒิ วีรบุตร เอกอัครราชทูต สถานเอกอัครราชทูต ณ กรุงอิสลามาบัด สาธารณรัฐอิสลามปากีสถาน และพลโท คม วิริยเวชกุล เจ้ากรมวิทยาศาสตร์และเทคโนโลยีกลาโหม)
* ระดับปริญญาตรี รัฐศาสตรบัณฑิต (การปกครอง) คณะรัฐศาสตร์ จุฬาลงกรณ์มหาวิทยาลัย หรือสิงห์ดำ รุ่น 42 (รุ่นเดียวกับ นางแพตริเซีย มงคลวนิช อธิบดีกรมบัญชีกลาง, นายวันฉัตร สุวรรณกิตติ รองเลขาธิการสภาพัฒนาการเศรษฐกิจและสังคมแห่งชาติ, นายกรณินทร์ กาญจโนมัย รองผู้อำนวยการสำนักงบประมาณ, นางสาวพินทุ์สุดา ชัยนาม อธิบดีกรมองค์การระหว่างประเทศ, และ นางชนิดา เกษมศุข รองเลขาธิการนายกรัฐมนตรี
* ระดับปริญญาโท รัฐประศาสนศาสตรมหาบัณฑิต สถาบันบัณฑิตพัฒนบริหารศาสตร์ (นิด้า) (รุ่นเดียวกับ นาย วรญาณ บุญณราช ผู้ว่าราชการจังหวัดมุกดาหาร , นาย อนุพงศ์ สุขสมนิตย์ ผู้ว่าราชการจังหวัดนครราชสีมา , นางสาว อโรชา นันทมนตรี ผู้ว่าราชการจังหวัดนครปฐม , นายปราชญา อุ่นเพชรวรากร อดีตผู้ว่าราชการจังหวัดนครพนม , และ นาย ชุมพิชญ์ เดชะรัฐ ผู้ว่าราชการจังหวัดมหาสารคาม)

* รัฐศาสตรดุษฎีบัณฑิตกิตติมศักดิ์ สาขาวิชารัฐศาสตร์ มหาวิทยาลัยมหามกุฏราชวิทยาลัย

* รัฐศาสตรดุษฎีบัณฑิตกิตติมศักดิ์ สาขาวิชารัฐประศาสนศาสตร์ มหาวิทยาลัยเวสเทิร์น
รางวัล
* รางวัล ศิษย์เก่าดีเด่นผู้บำเพ็ญประโยชน์เพื่อประเทศชาติ โรงเรียนสาธิตมหาวิทยาลัยศรีนครินทรวิโรฒ ปทุมวัน ประจำปี 2561 
* รางวัล นิสิตเก่ารัฐศาสตร์ จุฬาลงกรณ์มหาวิทยาลัย ดีเด่น ประจำปี 2566 
*รางวัล ศิษย์เก่าดีเด่น สถาบันบัณฑิตพัฒนบริหารศาสตร์ (NIDA) ประจำปี 2568
การทำงาน
รับราชการ
อรรษิษฐ์ สัมพันธรัตน์ เริ่มต้นรับราชการที่ กระทรวงมหาดไทย ในตำแหน่งเจ้าหน้าที่วิเคราะห์นโยบายและแผน 3 สำนักงานจังหวัดฉะเชิงเทรา แล้วโอนมารับราชการที่สำนักงานคณะกรรมการส่งเสริมการลงทุนอยู่ระยะหนึ่ง ต่อมาจึงโอนกลับมาทำงานที่ กรมป้องกันและบรรเทาสาธารณภัย ก่อนจะก้าวหน้าในตำแหน่งทางราชการเรื่อยมา กระทั่งได้ก้าวเข้าสู่เส้นทางการเป็นผู้ว่าราชการจังหวัด ด้วยการดำรงตำแหน่งรองผู้ว่าราชการจังหวัดสิงห์บุรี รองผู้ว่าราชการจังหวัดอุดรธานี จากนั้นได้เป็นรองอธิบดีกรมการพัฒนาชุมชน
ในปี 2560 ได้ดำรงตำแหน่งผู้ว่าราชการจังหวัดครั้งแรกในตำแหน่งผู้ว่าราชการ จังหวัดลำพูน ต่อมาในปี 2562 ได้ย้ายมาดำรงตำแหน่งผู้ว่าราชการจังหวัดตาก จากนั้นในปีถัดมาคือในปี 2563 ได้ย้ายเข้ามาดำรงตำแหน่งรองปลัดกระทรวงมหาดไทย ต่อมาในปี 2565 ได้ดำรงตำแหน่งอธิบดี กรมการพัฒนาชุมชน ในปี 2566 ได้ย้ายมาดำรงตำแหน่งอธิบดีกรมการปกครอง

กระทั่งวันอังคารที่ 6 สิงหาคม 2567 ในการประชุมคณะรัฐมนตรี ที่ประชุมมีมติเห็นชอบให้อรรษิษฐ์ดำรงตำแหน่งปลัดกระทรวงมหาดไทย ต่อจาก สุทธิพงษ์ จุลเจริญ มีพระบรมราชโองการโปรดเกล้าโปรดกระหม่อมให้ อรรษิษฐ์ สัมพันธรัตน์ ให้ดำรงตำแหน่ง ปลัดกระทรวงมหาดไทย ตั้งแต่วันที่ 1 ตุลาคม 2567
นอกจากนี้ อรรษิษฐ์ ยังได้รับการแต่งตั้งจากคณะรัฐมนตรีให้เป็น ประธานกรรมการการไฟฟ้าส่วนภูมิภาค (กฟภ.) ตั้งแต่วันที่ 4 มกราคม พ.ศ. 2565 สืบต่อจาก ฉัตรชัย พรหมเลิศ และได้ลาออกจากตำแหน่งดังกล่าวตั้งแต่วันที่ 2 กรกฎาคม พ.ศ. 2568

เครื่องราชอิสริยาภรณ์

อ้างอิง